《赋得毋雷同得雷字五言八韵》
清代·石嗣庄

欲作翻空想，难将旧说该。异应思计月，同亦戒如雷。

窠臼何曾袭，机关独自开。文章除共语，体格出新裁。

慧岂同牙拾，声非贯耳来。缶鸣誇霹雳，粉本费疑猜。

依样羞为伍，胥钞愧作陪。豪端精锐意，摛藻著鸿才。

作者简介：石嗣庄，清道光年间（1821～1850）人士。生平不详。以下诗作收录于徐宗干编，海东书院刊印之《瀛州校士录》。